VENDIM
Nr. 272, datë 27.10.2022

[bookmark: _GoBack]MBI FILLIMIN E PROCEDURËS PËR MIRATIMIN E RREGULLAVE TË TREGUT TË ENERGJISË ELEKTRIKE (RREGULLAT E ALPEX PËRKUFIZIMET, PROCEDURA E TREGTIMIT, SI DHE PROCEDURA E KIERIMIT DHE E SHLYERJES) 

Në mbështetje të nenit 16, nenit 19, pika “a” dhe nenit 98, të ligjit nr. 43/2015, “Për sektorin e energjisë elektrike”, të ndryshuar; si dhe nenit 26 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 27.10.2022, mbasi shqyrtoi relacionin e përgatitur nga drejtoritë teknike, me nr. 1829 prot., datë 17.10.2022, “Mbi fillimin e procedurës për shqyrtimin e kërkesës së ALPEX sh.a. dhe të OST sh.a., për miratimin e rregullave të tregut të energjisë elektrike (rregullat e ALPEX përkufizimet, procedura e tregtimit, si dhe procedura e kierimit dhe e shlyerjes), si dhe anulimin e rregullave të tregtimit, termat e përgjithshëm, miratuar me vendimin e Bordit të ERE nr. 214, datë 28.12.2017”,
konstatoi se: 
- Bordi i ERE-s, me vendimin nr. 214, datë 28.12.2017, vendosi miratimin e “Rregullave të tregut shqiptar të energjisë elektrike dhe marrëveshjes së pjesëmarrjes në Bursën Shqiptare të Energjisë”, ku në pikën 2, të vendimit, është përcaktuar, se: “Këto rregulla do të hyjnë në fuqi me bërjen të zbatueshëm të modelit të tregut, në momentin e fillimit të punës së Bursës Shqiptare të Energjisë, siç parashikuar në pikën 8, të VKM-së nr. 519, datë 13.7.2016”.
- Vendimi i Këshillit të Ministrave (VKM) nr. 519, datë 13.7.2016, “Për miratimin e modelit të tregut të energjisë elektrike”, në pikën 8 përcakton, se: “Modeli i tregut të organizuar, siç është përcaktuar në këtë tekst, do të jetë i aplikueshëm në momentin e fillimit të punës së Bursës Shqiptare të Energjisë.
- ALPEX sh.a., me fillimin e vitit 2021 nisi punë për përgatitjen e termave të referencës për përzgjedhjen e ofruesit të shërbimit me asistencën e USAID-it. Në fund të vitit 2021 u arrit përzgjedhja e ofruesit të shërbimit me fitues bashkimin e operatorëve të udhëhequr nga Bursa e Athinës “Hellenic Exchanges – Athens Stock Exchange S.A.”, Grupi i Bursës së Energjisë Elektrike të Greqisë, me dy kompanitë e saj “Hellenic Energy Exchange S.A.” dhe “Enex Clearing House S.A.”.
- ALPEX sh.a., duke përfituar dhe nga eksperienca e ofruesit të shërbimit, me shkresën nr. 201 prot., datë 29.8.2022, ka paraqitur në ERE: Propozim për anulimin e dokumentit “Rregullat e Tregtimit – Termat e përgjithshëm”, miratuar me vendimin e Bordit të ERE-s nr. 214, datë 28.12.2017, dhe miratimin e dokumenteve që përbëjnë tërësinë e rregullave qeverisëse të ALPEX sh.a.”.
- Në shkresën nr. 201 prot., datë 29.8.2022, ALPEX sh.a., bën me dije, se faza parapërgatitore e këtyre dokumenteve ka qenë e gjatë dhe shumë përfshirëse. Gjatë kësaj periudhe për bërjen funksionale të Bursës Shqiptare të Energjisë Elektrike, ALPEX sh.a. ka pasur konsultime të vazhdueshme me palët e interesit, si: pjesëtarët e tregut të energjisë, konsulentët e ALPEX-it, konsulentët për reformën në sektorin e energjisë pranë Ministrisë së infrastrukturës dhe Energjisë (MIE) dhe ofruesin e shërbimit të ALPEX-it.
- Në këtë proces konsultimi është evidentuar nevoja për të rishikuar rregullat ekzistuese të tregtimit dhe për të akomoduar të gjitha zhvillimet që tregu i organizuar i energjisë elektrike me shumicë ka pësuar në vendet e bashkimit evropian, si për çështje rregullatore, ashtu dhe ato teknike. Nga konsulenca me palët e sipërpërmendura u arrit në konkluzion për nevojën e hartimit të një grupi të ri rregullash, të cilat reflektojnë ndryshimet e tregut, si dhe përshtatin më së miri modelin që ofruesi i shërbimit ka zbatuar në tregun e tij, në përputhje kjo edhe me modelin e Operimit të Sistemit të Transmetimit (OST) të energjisë elektrike në Shqipëri.
- Zhvillimet e lartpërmendura kanë diktuar kërkesën për të rishikuar edhe modelin ekzistues të tregut të energjisë elektrike, konkretisht në pjesët që kanë lidhje me bursën dhe, për këtë qëllim, ALPEX sh.a. bën me dije se me anë të shkresës nr. 179 prot., datë 2.8.2022, ka dërguar pranë MIE-s kërkesën për disa ndryshime të VKM-së nr. 519, datë 13.7.2016.
- Në kuadër të konsultimit me palët e interesuara, ALPEX-i bën me dije se i publikoi këto rregulla dhe procedura në faqen zyrtare të web-it, si dhe i dërgoi ato në adresat e postës elektronike të të gjithë pjesëtarëve të tregut të energjisë dhe bankave kryesore të sistemit bankar. Qëllimi i konsultimit publik ishte marrja në konsideratë dhe akomodimi i nevojave të pjesëtarëve të tregut, për sa u përket rregullave qeverisëse të zhvilluara nga ALPEX-i.
- Në vijim, OST sh.a., nëpërmjet shkresës nr. 5872 prot., datë 26.9.2022, me lëndë “Mbi miratimin e Rregullave të Tregut të Energjisë Elektrike (rregullat e ALPEX përkufizimet, procedura e tregtimit, si dhe procedura e kierimit dhe të shlyerjes)”, mbështet propozimin e bërë nga shoqëria ALPEX, për: anulimin e dokumentit Rregullat e Tregtimit – Termat e përgjithshëm, miratuar me vendimin e Bordit të ERE-s nr. 214, datë 28.12.2017, dhe miratimin e dokumenteve që përbëjnë tërësinë e rregullave qeverisëse të ALPEX sh.a. 
- OST sh.a. i gjen propozimet e ALPEX sh.a. të mbështetura në ligjin nr. 43/2015, “Për sektorin e energjisë elektrike”, të ndryshuar, Modelin e Tregut të Energjisë Elektrike miratuar me VKM-në nr. 519, datë 13.7.2016, Rregullat e Tregut Shqiptar të Balancimit të Energjisë Elektrike miratuar me vendimin e Bordit të ERE-s nr. 106, datë 2.7.2020 dhe Rregullat e Ankandit të SEE CAO-s, të cilat janë miratuar nga Bordi i ERE-s, me vendimin nr. 197, datë 26.11.2020, “Mbi miratimin e rregullave të harmonizuara të alokimit të kapaciteteve të interkonjeksionit për Zyrën e Koordinimit të ankandeve në Evropën Juglindore (SEE CAO) për kufijtë Shqipëri–Greqi, Shqipëri–Mali Zi dhe Shqipëri–Kosovë”. 
- OST sh.a. ka miratuar propozimet e ALPEX sh.a. nëpërmjet votës së anëtarëve në Këshillin Mbikëqyrës të ALPEX sh.a., të caktuar nga OST sh.a. në cilësinë e aksionarit të ALPEX sh.a., me vendimin nr. 4, datë 25.8.2022, “Për miratimin e Rregullave të Tregut të Energjisë Elektrike (rregullat e ALPEX përkufizime, procedurat e tregtimit, si dhe procedura e kierimit dhe e shlyerjes)”
- OST sh.a., në cilësinë e aksionarit të ALPEX sh.a., kërkon miratimin e propozimit për Rregullat e Tregut të Energjisë Elektrike (rregullat e ALPEX përkufizimet, procedura e tregtimit, si dhe procedura e kierimit dhe e shlyerjes), pasi këto rregulla përbëjnë një hap shumë të rëndësishëm për ecurinë dhe mbarëvajtjen e procesit të ndërmarrë nga ALPEX sh.a. për bërjen efektive dhe vënien në operim të Bursës Shqiptare të Energjisë elektrike, sa më shpejt.
- ALPEX sh.a., me shkresën nr. 201 prot., datë 29.8.2022, bën me dije se ka përmbyllur fazën e konsultimeve dhe draftimin e dokumenteve, variantet finale të të cilave i ka përcjellë në ERE me shkresën e sipërcituar për shqyrtim. Këto drafte dokumentacioni vlerësohen të publikohen për të vijuar me procesin e konsultimit publik me palët e interesit.
- Në mbledhjen e Bordit të ERE-s, datë 27.10.2022, ishte pjesëmarrës edhe z. S.S., përfaqësues i Shoqatës Shqiptare të Furnizuesve të Energjisë dhe shprehu dakordësinë mbi fillimin e procedurave për miratimin e tyre dhe kryerjen e konsultimeve publike.
Për gjithë sa më sipër, Bordi i ERE-s 

VENDOSI:

1. Fillimin e procedurës, “Për miratimin e rregullave të tregut të energjisë elektrike (rregullat e ALPEX përkufizimet, procedura e tregtimit, si dhe procedura e kierimit dhe e shlyerjes).
2. Drejtoria Juridike dhe e Zgjidhjes së Mosmarrëveshjeve të njoftojë palët e interesit, si dhe Ministrinë e Infrastrukturës dhe Energjisë, ALPEX sh.a., OST sh.a. për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

	KRYETAR 
Petrit Ahmeti
